Lectură de 3 min

ACADEMY+PLUS, școala gratuită de IT de la Cluj-Napoca, se pregătește să deschidă o filială și în București. Principiul va fi exact același, startul înscrierilor urmând să se dea în perioada imediat următoare.

Academia de codare nu presupune niciun cost din partea participanților, aceștia urmând să fie supuși unui proces de testare complex prin care se va stabili dacă au ceea ce trebuie pentru a se alătura programului. Vârsta minimă a candidatului este de 16 ani, iar cea maximă nu există. Școala gratuită de programare ACADEMY+PLUS se adresează și persoanelor care caută un program de reconversie profesională. Despre școala gratuită de IT am scris pe start-up.ro în urmă cu ceva vreme, aici.

Scopurile declarate ale ACADEMY+PLUS

Să formeze 500 de specialiști IT anual (în 5 – 10 ani)

Să formeze gratuit persoanele care au potențial si motivație

Să faciliteze comunicarea între companii și cursanți prin mentorat

Să adauge continuu conținut de formare astfel încât să răspundă în timp real nevoilor pieței

Să ajungă la o diversitate egală de gen în rândul cursanților

Formatul școlii

Nivelul 7 este echivalentul a unui post de Junior Level într-o companie, iar asta îți va lua între șase și nouă luni.

Școala este organizată pe 21 de niveluri, similar unui joc cu sistem de progresie.

Conținutul total cuprinde 200 de săptămâni, însă nu e obligatoriu să le parcurgi pe toate.

De asemenea, școala beneficiază de o rețea de parteneri foarte bine dezvoltată. Parteneriatele sale cuprind academii din Chișinău, Paris, Cluj-Napoca, Kiev, Johannesburg, Fremont și București.

Poți să te înscrii la școala gratuită de programare de la București accesând acest link.

Criteriile de selecție sunt bazate în principal pe motivația și potențialul participanților la procesul de selecție. Admiterea este una dintre cele mai grele din România și cuprinde două teste online, un interviu de grup și 28 de zile de bootcamp în care candidații vor studia limbajul C.

Despre școala gratuită de programare am scris pe start-up.ro pe larg aici. Descoperiți în text, mai jos, rezultatele ACADEMY+PLUS și scopul școlii în București.

De asemenea, toți cursanții acceptați vor beneficia de consiliere profesională, ACADEMY+PLUS fiind în parteneriat cu mai multe firme de software. Cursanții vor fi îndrumați spre a deveni oamenii de care au nevoie companiile din piață.

Dacă vrei să citești despre oportunități pe piața de muncă din zona IT, poți da click pe acest articol și afla mai multe.

Puncte importante

Încurajează diversitatea de gen, având drept obiectiv să aibă printre cursanți 50% femei / 50% barbați

Infrastructura reușește să capteze 5% top tech talent

Școala de formare în IT

Gratuită, deschisă 24/7

Deschidere către companii pentru a crește împreună numărul de specialiști IT

Incurajează egalitatea de șanse între femei și bărbați

”Noi avem mai multe colaborări pentru formarea specialiștilor IT în vederea recrutării acestora pentru internshipuri sau angajare, în funcție de nivelul lor. Sau, separat, avem fast track-uri de formare după modelul 42 pentru segmentul corporate. Formarea este pe modelul 42, respectiv 24/7, iar cursurile au o componentă de online și una de offline. De asemenea, pentru nevoi foarte mari de formare, putem pune infrastructura la dispoziția companiilor, urmând să asistăm staff-ul companiei respective la partea de implementare”, a spus Daniela Buscan, Program Director în cadrul ACADEMY+PLUS.

Cifre relevante despre elevii ACADEMY+PLUS

338 au fost selectați pentru program.

1700 au participat la interviurile de grup.

Peste 7000 de aplicații în cei trei ani de existență.

3202 au rezolvat primele două probe, cele online.

900 au participat la 8 bootcamp-uri de limbaj C.

În doi ani, din 198 de cursanți 110 au fost angajați.

Metoda

Adaptată noilor moduri de învățare

Adaptată standardelor industriei

Online și offline

Peer-to-peer review

Peer-to-peer learning

Experience based learning

Collaboration based learning

”Asociația ACADEMY+PLUS lansează o invitație la colaborare și suport catre stakeholderii din domeniu, companii de IT, asociații ale industriei, sau alte instituții sau ONG-uri printre valorile cărora se regăsește educația, astfel încat să lucrăm împreună pentru a susține pe de o parte oamenii și societatea, iar pe de altă parte, să creștem numarul persoanelor specializate, sa ajutăm companiile care au nevoie sa angajeze specialiști IT”, a adăugat Buscan.

Ce urmează pentru ACADEMY+PLUS

În luna mai se deschid înscrierile pentru candidații din București și regiunile conexe Bucureștiului, urmând ca interviurile de grup să aibă loc începând cu luna iunie. Acestea se vor ține în sediul companiilor care susțin programul nostru.

Se vor continua discuțiile începute cu companiile din București pentru a putea crește numărul de cursanți care vor beneficia de formare gratuită. Sunt discuții cu companii din Europa care vor să se instaleze în viitorul apropiat în Romania și pentru care ACADEMY+PLUS și misiunea pe care școala și-a asumat-o reprezintă un factor de stabilitate.

Pentru a își respecta misiunea de a asigura diversitatea de gen, printre partenerii ACADEMY+PLUS se află și organizația Girls who Code cu ajutorul cărora mesajul școlii va putea ajunge la cât mai multe fete/femei care fie vor să învețe programare dar nu au mijloacele financiare necesare, fie nu sunt încurajate spre o astfel de meserie, fie nu sunt conștiente de potențialul lor.

Foto - Flickr/Fredo